Príloha č. 2


ZMENA DOHODY O ZALOŽENÍ EURÓPSKEJ BANKY PRE OBNOVU A ROZVOJ, KTORÁ UMOŽNÍ VYUŽÍVANIE ŠPECIÁLNYCH FONDOV V PRIJÍMAJÚCICH KRAJINÁCH A V POTENCIÁLNYCH PRIJÍMAJÚCICH KRAJINÁCH (REZOLÚCIA Č. 138)



RADA GUVERNÉROV

Berúc do úvahy, že prijatím rezolúcie č. 137 Rada guvernérov schváli zmenu článku 1 Dohody o založení Európskej banky pre obnovu a rozvoj (ďalej len „dohoda“), ktorou bude banka oprávnená vykonávať svoje  ciele v krajinách južného a východného Stredozemia;

Odvolajúc sa na rezolúciu č. 134 Možné geografické rozšírenie rozsahu pôsobenia banky prijatú 21. mája 2011, ktorou Rada guvernérov požiadala Radu riaditeľov pripraviť odporúčania pre Radu guvernérov týkajúcich sa, okrem iného, možných ďalších krokov, ktoré umožnia banke čo najskôr začať vykonávať operácie v perspektívnych prijímajúcich krajinách rozšíreného regiónu; 

Posúdiac a súhlasiac so správou Rady riaditeľov pre Radu guvernérov o Geografickom rozšírení rozsahu pôsobenia banky o južné a východné Stredozemie a jej odporúčaniami, okrem iného, že Rada guvernérov schváli zmenu článku 18 dohody, ktorá umožní banke využívanie špeciálnych fondov v prijímajúcich krajinách a v potenciálnych prijímajúcich krajinách;

TÝMTO ROZHODLA, ŽE:

Článok 18 dohody sa nahrádza takto: 

„Článok 18: ŠPECIÁLNE FONDY

(i) Banka môže prijať správu špeciálnych fondov, ktoré slúžia účelu banky a ktoré patria do pôsobnosti banky v jej prijímajúcich krajinách a v potenciálnych prijímajúcich krajinách. Plné náklady na správu akéhokoľvek špeciálneho fondu sa účtujú na ťarchu tohto špeciálneho fondu.

(ii) Na účely pododseku (i) môže Rada guvernérov na žiadosť člena, ktorý nie je prijímajúcou krajinou, rozhodnúť, že tento člen je spôsobilý ako potenciálna prijímajúca krajina na také vymedzené časové obdobie a za takých podmienok, ktoré sa považujú za vhodné. Toto rozhodnutie sa prijme na základe súhlasu najmenej dvoch tretín guvernérov, ktorí predstavujú najmenej tri štvrtiny celkového počtu hlasov členov.

(iii) Rozhodnutie, na základe ktorého sa umožňuje členovi stať sa potenciálnou prijímajúcou krajinou, sa môže vydať len vtedy, ak je tento člen schopný splniť požiadavky na to, aby sa stal prijímajúcou krajinou. Tieto požiadavky sú stanovené v článku 1 tejto dohody v platnom znení v čase tohto rozhodnutia alebo v znení, ktoré bude platné po nadobudnutí platnosti zmeny a doplnenia, ktoré už schválila Rada guvernérov v čase tohto rozhodnutia.

(iv) Ak sa potenciálna prijímajúca krajina na konci obdobia stanoveného v pododseku (ii) nestane prijímajúcou krajinou, banka okamžite ukončí akékoľvek osobitné činnosti v danej krajine okrem činností, ktoré súvisia s riadnou realizáciou, zachovaním a ochranou aktív špeciálneho fondu a s úhradou záväzkov, ktoré vznikli v spojení s nimi.

Špeciálne fondy, ktoré banka prijala, sa môžu využívať v jej prijímajúcich krajinách a potenciálnych prijímajúcich krajinách akýmkoľvek spôsobom a za akýchkoľvek podmienok, ktoré sú zlučiteľné s účelom a úlohami banky, s ostatnými príslušnými ustanoveniami tejto dohody a s dohodou alebo dohodami, ktoré sa vzťahujú na tieto fondy.

Banka prijme takéto ustanovenia a pravidlá, ktoré sa môžu požadovať na zriadenie, správu a využívanie každého špeciálneho fondu. Tieto ustanovenia a pravidlá musia byť zlučiteľné s ustanoveniami tejto dohody, okrem tých ustanovení, ktoré sa výslovne vzťahujú len na riadne činnosti banky.“

Prijatie uvedenej zmeny členmi banky sa vyžaduje (a) vykonaním a uložením listiny v banke, ktorou príslušný člen prijal uvedenú zmenu v súlade s jeho právnym poriadkom a (b) predložením potvrdenia v takej forme a obsahu, ktoré vyhovuje banke, že zmena bola prijatá a listina o prijatí bola potvrdená a uložená v súlade s právnym poriadkom tohto člena.

3.      Uvedená zmena nadobudne platnosť sedem dní po dátume oficiálneho oznámenia EBOR po splnení požiadaviek na prijatie uvedenej zmeny v súlade s článkom 56 dohody. 





Prijaté 30. septembra 2011

